## La Generalitat posa en marxa un cicle de formació i sensibilització en matèria d’igualtat d’oportunitats entre dones i hòmens

*** Es tracta del projecte ‘Forma’t en Igualtat’ dirigit a professionals dels ajuntaments, entitats socials, empreses i ciutadania en general
* L’objectiu és integrar la perspectiva de gènere, compartir coneixements i crear xarxes de professionals que treballen en la promoció de la igualtat**

La Vicepresidència Segona i Conselleria de Serveis Socials, Igualtat i Habitatge ha posat en marxa el nou servici de formació i sensibilització ‘Forma’t en Igualtat’ per a oferir recursos i formació als i les professionals d’ajuntaments, entitats socials, empreses i la ciutadania en general en matèria d’igualtat d’oportunitats entre dones i hòmens.

Així ho ha anunciat la directora general d’Igualtat i de l’Institut de les Dones, Davinia Bono, qui ha explicat que l’objectiu fonamental d’esta iniciativa “és integrar la perspectiva de gènere, compartir coneixements i crear xarxes entre professionals que treballen en la promoció de la igualtat”.

A partir d’este mes i fins a finals d’any s’oferiran sis ponències amb una duració aproximada d’una hora que comprendran diferents temàtiques, totes relacionades amb la igualtat.

La directora general ha assenyalat com a proposta nova per a esta nova edició el format telepresencial dels seminaris web, “de manera que es generen taules redones amb especialistes en cada un dels temes triats i, paral·lelament, es puga participar de manera telemàtica per a facilitar així la conciliació familiar i laboral”.

S’ha previst que el lloc on se celebraran les ponències serà la sala d’actes de la Ciutat Administrativa 9 d’Octubre, preparada per a acollir presencialment un gran nombre de persones i dotada dels mitjans adequats per a garantir la participació telemàtica.

No obstant això, es preveu també la possibilitat de celebrar les ponències en diferents ajuntaments de la Comunitat Valenciana, amb especial incidència en les zones rurals i d’interior, fent així partícips de les formacions les corporacions locals. D’esta manera, ha indicat Bono, “també s’acostaria l’Administració tant a grans capitals de província com als municipis més xicotets”.

**Inscripcions en el programa**

Les inscripcions es poden realitzar en la pàgina web de la [Conselleria](https://inclusio.gva.es/es/web/igualtat-i-institut-de-les-dones/forma-t-en-igualtat), on es donarà accés a la plataforma ‘Forma’t en Igualtat’ que s’ha preparat a este efecte i on es poden consultar les dates i hores programades.

La inscripció implica la matrícula en tots els seminaris web que es fan. Es proporcionaran claus d’accés per a poder fer el seguiment en directe, la participació en els fòrums, així com la descàrrega dels materials de cada una.

Per l’assistència a totes les ponències, es farà un certificat d’assistència emés per la Direcció General d’Igualtat i de l’Institut de les Dones i tindrà una duració de vint hores.

Respecte als temes que es tractaran, les ponències seran les següents: ‘Educant en igualtat’; ‘Conciliació i corresponsabilitat’; ‘Llenguatge no sexista’; ‘La prostitució i la tracta: una forma d’esclavitud’; ‘Com eliminar la bretxa de gènere en professions STEAM’ i ‘Informes d’impacte de gènere’.

Fecha: 10/06/2024